78-årig morsingbo er død af sine kvæstelser, efter han lørdag blev påkørt af en bil i Nykøbing. - Efter ulykken blev han sendt til hospitalet i Aalborg. Han havde ramt forruden med af bilen med hovedet. Han døde af sine kvæstelser på hospitalet i Aalborg mandag aften kl 21.40, siger Jørgen Jensen fra lokalpolitiet i Thisted. Den 78-årige var ifølge politiet i færd med at krydse Fruevej, da bilen med en 78-årig fører bag rattet ramte ham. - Der kan komme et retsligt efterspil nu, men det kan jeg ikke sige mere om på nuværende tidspunkt, siger Jørgen Jensen. Det har været et trist år i den midt- og vestjyske trafik. Mandag omkom også en 64-årig lastbilchauffør fra Auning på Djursland i en voldsom ulykke på hovedvejen mellem Herning og Holstebro. Den 78-årige morsingbo blev det 23. offer for trafikken i Midt- og Vestjyllands politikreds i 2017.

Opsummering:
En 78-årig mand, der i weekenden blev påkørt af en bil i Nykøbing, er død af sine kvæstelser.